Vermiste tiener: Man in hegtenis geneemŉ 32-jarige man is Dinsdagmiddag in hegtenis geneem in verband met die vermeende ontvoering van Dominique Cage (13) van Alberton aan die Oos-Rand. Dominique se ma, Natalie, het haar dogter op 28 Junie in die vroeë oggendure vir die laaste keer in haar huis gesien. Cage het Woensdag aan Maroela Media gesê haar dogter is met behulp van Psaru (People Search and Rescue Unit), ŉ maatskappy wat hom daarop toespits om vermiste persone op te spoor, veilig gevind. “Ek kan net met lof van Psaru praat,” het Natalie gesê. “Die organisasie het berge versit en het my Dinsdagoggend gekontak om te sê hulle weet waar Dominique is en dat hulle haar gaan haal. Teen 11:00 het ek my dogter in my arms vas gehou.” Dominique is veilig en ontvang berading. Die man by wie Dominique na bewering die afgelope tyd was, is aan die gesin bekend. Hy staar onder meer ŉ aanklag van ontvoering in die gesig. Meer inligting kan nie in die stadium bekendgemaak word nie, aangesien dit die ondersoek kan belemmer. Cage het almal bedank wat die gesin deur die moeilike drie weke bygestaan, en vir hulle gebid het. Lees ook: Goeie nuus: Tiener weer veilig tuis Gesin radeloos ná tiener verdwyn Meisie (13) al ‘n week vermis